NÁRODNÁ RADA SLOVENSKEJ REPUBLIKY

**VI. volebné obdobie**

Číslo: 804/2014

**983a**

**S p o l o č n á s p r á v a**

**výborov Národnej rady Slovenskej republiky o prerokovaní návrhu poslancov Národnej rady Slovenskej republiky Józsefa Nagya a Eleméra Jakaba na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov (tlač 983) vo výboroch Národnej rady Slovenskej republiky v druhom čítaní**

 Výbor Národnej rady Slovenskej republiky pre pôdohospodárstvo a životné prostredie ako gestorský výbor k poslaneckému návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 1183 z 29. mája 2014 pridelila poslanecký návrh zákona na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov (tlač 983) na prerokovanie týmto výborom:

 **Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre pôdohospodárstvo a životné prostredie a**

**Výboru Národnej rady Slovenskej republiky pre verejnú správu a regionálny rozvoj**

 Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

 Výbory prerokovali predmetný poslanecký návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol poslanecký návrh zákona pridelený, neoznámili v určenej lehote gestorskému výboru žiadne stanovisko k predmetnému poslaneckému návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktorým bol poslanecký návrh zákona pridelený zaujali k nemu nasledovné stanoviská:

 Ústavnoprávny výbor Národnej rady Slovenskej neprijal uznesenie, nakoľko návrh uznesenia nezískal súhlas nadpolovičnej väčšiny prítomných poslancov.

Výbor Národnej rady Slovenskej republiky pre pôdohospodárstvo a životné prostredie uznesením č. 266 z 11. júna 2014 s poslaneckým návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre verejnú správu a regionálny rozvoj uznesením č. 172 z 12. júna 2014 s poslaneckým návrhom zákona **súhlasil** a odporučil ho Národnej rade Slovenskej republiky **schváliť.**

**IV.**

 Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

**1.** V Čl. I body 1. až 3. znejú:

 „1. V § 6 ods. 5 písm. b) sa slová „drevín, na ktorý bol vydaný súhlas podľa § 47 ods. 3 a 7“ nahrádzajú slovami „drevín (§ 47)“.

 2. V § 7b ods. 4 sa slová „v zastavanom území obce upozorňuje vlastníkov pozemkov aj obec, v ktorej katastrálnom území sa pozemok nachádza“ nahrádzajú slovami „upozorniť vlastníka, správcu alebo užívateľa pozemku môže aj obec, v ktorej katastrálnom území sa pozemok s výskytom inváznych druhov rastlín nachádza“.

 3. V § 7b ods. 5 druhej vete sa na konci bodka nahrádza bodkočiarkou a pripájajú sa tieto slová „činnosť môže na náklady toho, komu bolo odstránenie inváznych druhov uložené, vykonať aj obec po dohode s orgánom ochrany prírody.“.“

V bode 1. sa navrhuje nové znenie, ktoré legislatívno-technicky súvisí s úpravou v § 47. Súčasne sa tým vypustí doterajšie znenie bodu 1., ktoré sa týka Ambrózie palinolistej vzhľadom na to, že lehota na jej odstránenie je stanovená od rovnakého termínu ako v návrhu zákona (od 1. 7.) vo vyhláške MŽP SR č. 24/2003 Z. z., ktorá je s touto úpravou účinná od 15. 6. 2014.

V bode 2. sa navrhuje legislatívno-technická úprava pri zachovaní zmyslu návrhu zákona.

V bode 3. sa navrhuje legislatívno-technická úprava pri zachovaní zmyslu návrhu zákona a s doplnením dohody medzi obcou a orgánom ochrany prírody o tom, kto vykoná odstránenie inváznych rastlín, ak ho nevykoná ten, komu bolo uložené.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**2.** V Čl. I sa za bod 3. vkladá bod 4, ktorý znie:

 „4. V § 47 odseky 4 až 8 znejú:

„(4) Súhlas na výrub dreviny sa nevyžaduje

a) na stromy s obvodom kmeňa do 40 cm, meraným vo výške 130 cm nad zemou, a súvislé krovité porasty v zastavanom území obce s výmerou do 10 m2 a za hranicami zastavaného územia obce s výmerou do 20 m2 ,

b) pri obnove produkčných ovocných drevín na účely výsadby nových ovocných drevín, ak sa ich výsadba uskutoční do 18 mesiacov odo dňa výrubu,

c) na stromy s obvodom kmeňa do 80 cm meraným vo výške 130 cm nad zemou, ak rastú v záhradách76a) a  záhradkárskych osadách,

d) pri bezprostrednom ohrození zdravia alebo života človeka alebo pri bezprostrednej hrozbe vzniku značnej škody77) na majetku,

e) ak oprávnenie alebo povinnosť výrubu vyplýva z osobitných predpisov,78)

f) ak je výrub preukázateľne nevyhnutný na zabezpečenie starostlivosti o osobitne chránenú časť prírody a krajiny a ak ho vykonáva alebo obstaráva organizácia ochrany prírody,

g) ak orgán ochrany prírody vopred písomne určí, že výrub je preukázateľne nevyhnutný na zabezpečenie starostlivosti o osobitne chránenú časť prírody a krajiny,

h) na dreviny inváznych druhov podľa § 7b ods. 2,

i) na porasty rýchlorastúcich drevín založené na poľnohospodárskej pôde v súlade s osobitným predpisom78a) a plantáže vianočných stromčekov a okrasných drevín,

j) na územiach so štvrtým alebo piatym stupňom ochrany, kde je výrub drevín zakázaný [§ 15 ods. 1 písm. e) a § 16 ods. 1 písm. a)].

(5) Ustanovenie odseku 4 písm. a) sa nepoužije v prípade, ak drevina rastie na území s druhým alebo tretím stupňom ochrany, na cintorínoch alebo ako súčasť verejnej zelene.

(6) Ten, kto z dôvodov uvedených v odseku 4 písm. b) a d) drevinu vyrúbal, je povinný túto skutočnosť písomne oznámiť a zároveň preukázať splnenie podmienok na výrub drevín orgánu ochrany prírody najneskôr do piatich dní od uskutočnenia výrubu. Lehotu na výsadbu nových ovocných drevín podľa odseku 4 písm. b) môže orgán ochrany prírody na základe odôvodnenej žiadosti podanej pred uplynutím stanovenej lehoty predĺžiť, najviac však o šesť mesiacov.

(7) Ten, kto chce z dôvodu uvedeného v odseku 4 písm. e) vyrúbať drevinu, je povinný túto skutočnosť písomne oznámiť orgánu ochrany prírody najmenej 15 pracovných dní pred uskutočnením výrubu; oznamovacia povinnosť sa nevzťahuje na  prípady podľa § 9 ods. 1 písm. l) zákona. Orgán ochrany prírody môže v tejto lehote

a) určiť podrobnejšie podmienky uskutočnenia výrubu, alebo

b) výrub obmedziť, ak je v rozpore s požiadavkami na ochranu drevín, chránených druhov alebo prírodných biotopov.

(8) Výrub dreviny podľa odseku 3 možno vykonať len po vyznačení výrubu dreviny a po právoplatnosti súhlasu orgánu ochrany prírody, ktorým je vykonávateľ výrubu povinný sa na požiadanie preukázať.“.“.

Navrhovanou úpravou sa nanovo upravujú prípady, kedy sa súhlas na výrub drevín nevyžaduje (§ 47 ods. 4) s cieľom odstrániť nedostatky úpravy tohto ustanovenia v znení novely zákona č. 506/2014 Z. z., ktorá nadobudla účinnosť dňa 1. januára 2014, a ktoré sa preukázali v aplikačnej praxi. Podobne sa navrhuje aj úprava postupu orgánu ochrany prírody v prípadoch, keď povinnosť výrubu vyplýva z osobitných predpisov. V nadväznosti na navrhovanú úpravu sa v odseku 8 upravujú podmienky, ktoré musia byť splnené pred vykonaním výrubu dreviny.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**3**. V Čl. I sa za bod 3. vkladá bod 4, ktorý znie:

„4. V § 48 ods. 1 piata veta znie: „Finančná náhrada je príjmom obce, na území ktorej sa výrub uskutočňuje; obec je povinná tieto príjmy výlučne použiť na úhradu nákladov spojených so starostlivosťou o dreviny rastúce na jej území.“.“.

Spresnenie ustanovenia o smerovaní príjmov z finančnej náhrady v nadväznosti na úpravu kompetencie v konaní o vydaní súhlasu na výrub dreviny v prípadoch, keď je obec žiadateľom o výrub dreviny a konanie o vydaní súhlasu na výrub dreviny bude príslušná iná obec určená okresným úradom.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**4**. V Čl. I sa za bod 3. vkladá bod 4, ktorý znie:

„4. V § 50 ods. 5 sa slová „dohody uzavrieť s vlastníkom zmluvu o budúcej zmluve o poskytnutí náhrady za obmedzenie bežného obhospodarovania“ nahrádzajú slovami „súhlasu vlastníka s navrhovaným spôsobom poskytnutia náhrady vyzvať ministerstvo alebo ním poverenú organizáciu ochrany prírody alebo správcu majetku štátu dotknutých navrhovaným spôsobom náhrady, aby s vlastníkom prerokovali podmienky poskytnutia náhrady a v prípade dohody s ním uzavreli zmluvu o budúcej zmluve o poskytnutí náhrady za obmedzenie bežného obhospodarovania podľa § 61a až 61d“.“.

Podľa súčasného znenia orgán ochrany prírody uzatvára dohodu s vlastníkom o budúcej náhrade za obmedzenie bežného obhospodarovania pričom ale nie je účastníkom zmluvy o poskytnutí náhrady. Navrhuje sa preto, aby orgán ochrany prírody uzavretie tejto zmluvy sprostredkoval medzi účastníkmi zmlúv.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**5**. V Čl. I sa za bod 3. vkladá bod 4, ktorý znie:

„4. V § 68 písmeno h) znie:

 „h) môže si vyhradiť pôsobnosť obce vo veciach podľa § 13 ods. 2 písm. a), § 47 a 48, ak sú na to závažné dôvody, najmä ak sa má činnosť vykonávať na pozemkoch vo vlastníctve obcí, v územiach s druhým alebo tretím stupňom ochrany,“.“.

Navrhuje sa širšie vymedzenie pôsobnosti okresného úradu vyhradiť si pôsobnosť pri výrube drevín.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V Čl. I sa za bod 3. vkladá bod 4, ktorý znie:

„4. V § 68 písm. k) sa slová „§ 47 ods. 7“ nahrádzajú slovami „§ 47 ods. 6 a 7“.“.

Legislatívno-technická úprava – rozširuje sa oznamovacia povinnosť voči okresnému úradu pri výrube drevín.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V Čl. I sa za bod 3. vkladá bod 4, ktorý znie:

„4. V § 68 písmeno q) znie:

 „q) určuje, či je výrub nevyhnutný na zabezpečenie starostlivosti o osobitne chránenú časť prírody a krajiny [§ 47 ods. 4 písm. g)] a príslušnosť obce pri rozhodovaní o výrube v prípade podľa § 69 ods. 3,“.“.

 Legislatívno-technická úprava nadväzujúca na úpravu pri výrube drevín.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V Čl. I sa za bod 3. vkladá bod 4, ktorý znie:

„4. § 69 sa dopĺňa odsekom 3, ktorý znie:

„(3) Ak je na konanie o vydaní súhlasu na výrub dreviny príslušná obec, ktorá je zároveň žiadateľom o vydanie súhlasu na výrub dreviny, okresný úrad určí, ktorá obec vykoná konanie o vydanie súhlasu na výrub dreviny.“.“.

Navrhuje sa úprava zabraňujúca, aby obec konala o svojej žiadosti.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V Čl. I sa za bod 3. vkladá bod 4, ktorý znie:

„4. V § 81 ods. 2 písmená c), d) a m) znejú:

 „c) vydanie odborného stanoviska podľa § 28 ods. 4,

 d) určenie činnosti podľa § 29 písm. c) a § 40 ods. 1 a určenie výrubu podľa § 47 ods. 4 písm. g),

 m) konanie podľa § 47 ods. 6 druhej vety a ods. 7 a § 71 ods. 2 písm. l) a ods. 11,“.“.

 Legislatívno-technická úprava nadväzujúca na úpravu v § 47.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V Čl. I sa za bod 3. vkladá bod 4, ktorý znie:

„4. V § 81 ods. 2 písm. p) sa slová „§ 50 odsek 6“ nahrádzajú slovami „§ 50 ods. 6 a 9“.“.

Navrhuje sa, aby správny poriadok vzťahoval aj na vydávanie súhlasov pri vyhlasovaní chránených území.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V Čl. I sa za bod 3. vkladá bod 4, ktorý znie:

„4. V § 90 ods. 3 písmená l) až n) znejú:

 „l) vyrúbe, objedná výrub alebo dá pokyn na výrub dreviny alebo chráneného stromu (§ 49 ods. 3) bez splnenia podmienok podľa § 47 ods. 8, alebo ošetrí chránený strom (§ 49 ods. 3) bez súhlasu orgánu ochrany prírody, alebo sa na požiadanie nepreukáže právoplatným súhlasom na výrub (§ 47 ods. 8) a pôvod prepravovaného dreva ( § 47 ods. 9),

 m) koná v rozpore s rozhodnutím podľa § 47 ods. 7 písm. a) a b), alebo s určením výrubu podľa § 47 ods. 4 písm. g),

 n) neobnoví produkčné ovocné dreviny v lehote stanovenej podľa § 47 ods. 4 písm. b) alebo určenej podľa § 47 ods. 6 druhej vety.“.“.

 Legislatívno-technická úprava nadväzujúca na úpravu v § 47.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V Čl. I sa za bod 3. vkladá bod 4, ktorý znie:

„4. V § 92 ods. 1 písmená zo) až zq) znejú:

 „zo) vyrúbe, objedná výrub alebo dá pokyn na výrub dreviny alebo chráneného stromu (§ 49 ods. 3) bez splnenia podmienok podľa § 47 ods. 8, alebo ošetrí chránený strom (§ 49 ods. 3) bez súhlasu orgánu ochrany prírody, alebo sa na požiadanie nepreukáže právoplatným súhlasom na výrub (§ 47 ods. 8) a pôvod prepravovaného dreva ( § 47 ods. 9),

 zp) koná v rozpore s rozhodnutím podľa § 47 ods. 7 písm. a) a b), alebo s určením výrubu podľa § 47 ods. 4 písm. g),

 zq) neobnoví produkčné ovocné dreviny v lehote stanovenej podľa § 47 ods. 4 písm. b) alebo určenej podľa § 47 ods. 6 druhej vety.“.“.

 Legislatívno-technická úprava nadväzujúca na úpravu v § 47.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

V Čl. I sa za bod 3. vkladá bod 4, ktorý znie:

„4. Za § 104b sa vkladá § 104c, ktorý vrátane nadpisu znie:

„§ 104c

Prechodné ustanovenie k úpravám účinným od 1. septembra 2014

 Konania začaté a právoplatne neukončené do 31. augusta 2014 sa dokončia podľa doterajšieho zákona.“.“.

 Vo vzťahu k novej úprave najmä v § 47 ods. 7 sa navrhuje prechodné ustanovenie.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

 O bodoch spoločnej správy č. 1 až 13 hlasovať spoločne s návrhom gestorského výboru uvedené body **schváliť.**

**VI.**

 Gestorský výbor na základe stanovísk výborov k poslaneckému návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto poslaneckému návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky poslanecký návrh zákona na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov (tlač 983) **schváliť s pripomienkami.**

 Spoločná správa výborov Národnej rady Slovenskej republiky o prerokovaní poslaneckého návrhu zákona na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov (tlač 983) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 274 z 24. júna 2014.

 V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Magda **K o š ú t o v á**  v. r.

podpredsedníčka výboru